Libratone Too

Danske (eller i hvert fald tidligere danske) Libratone har i løbet af de seneste år slået sig fast som producent af først højttalere – og senere også hovedtelefoner. I starten var vi egentlig ret godt tilfredse med produkterne fra den lille producent, men på det seneste har det været lidt middelmådigt, hvad de har leveret, og ofte for dyrt i forhold til kvaliteten. Libratone Too er en fin lille højttaler, der leverer meget af det, Libratone bør stå for: Fornuftig lyd, et solidt design og (nu) en god pris.

Føles solid

I første omgang føles højttaleren solid. Og tung. Det er som oftest et godt tegn. Samtidig er den kompakt og designet er faktisk rigtigt pænt. Valget med stofbetrækket er dog lidt tvivlsomt – min testudgave er helt ny og har formentlig kun været håndteret af en pressemedarbejder, men den ser allerede lidt nusset ud. Jeg gruer for at tænke på, hvordan den ser ud om et år.

Libratone Too er “splash proof” – så du skal altså ikke have den med i poolen på ferien, men glemmer du den ude i en lille byge går det nok ikke galt.

Lyder større

Generelt er producenterne af små højttalere blevet rigtigt gode til at stoppe fornuftig lyd ind på den begrænsede plads, der er tilgængelig på en højttaler som Libratone Too. Mellemtone og diskant står klart og tydeligt, og man kan skrue godt op før der kommer antydningen af forvrængning. Til en hyggeaften på terrassen er lydkvaliteten glimrende.

Faktisk ligner lyden ret meget det, som konkurrenten BeoPlay P2, der dog er en smule mindre, leverer. Der mangler en smule bas for at vi når op på siden af eksempelvis Bose Soundlink Mini 2 – men den koster også over det dobbelte. Med andre ord får du rigtigt meget lyd for pengene med Libratone Too.

MicroUSB?

Når højttaleren skal lades foregår det via et MicroUSB stik. I disse tider, hvor stort set alle er skiftet til USB-C, virker det håbløst gammeldags at holde fast i en forældet standard som MicroUSB. Det betyder også, at har du en bare nogenlunde ny mobiltelefon skal du stadig huske et ekstra kabel når du har Too med i tasken. Det er dumt.

Når du har ladet Too op kan du forvente et stykke over ti timers spilletid. Jeg fik ca. 10,5 timer ved lidt over medium lydstyrke. Det er fint, sammenlignet med konkurrenterne i samme størrelse.

Fin pris

På Pricerunner har jeg fundet Libratone Too til 691 kr. (Juni 2018). Det er en god pris for en ekstremt bærbar højttaler, der alligevel leverer fornuftig lydkvalitet, og en del under hvad du ofte skal betale for tilsvarende kvalitet.

Hvis Libratone lige fik lidt mere bund i lyden og en USB-C indgang i stedet for den forældede MicroUSB ville Libratone Too være et rigtigt godt bud på en rejsehøjttaler.

Libratone Too